
Trust és a bizalmi vagyonkezelés összehasonlítása különböző jogrendszerekben

Dolgozatomban a trustot négy ország jogrendszerében vizsgálom meg: az angol, a francia, az olasz és a magyar jogi szabályozást mutatom be.
Mivel a trust angolszász eredetű jogintézmény, ezért az angol szabályozást ismertetem először. Angliában a trust sok fajtája alakult ki az évszázadok során, amelyeknek az elhatárolása esetenként igen nehéz. Az angol jogban a trust nem tekinthető szerződésnek. Az angol szabályozásban az egyik legérdekesebb jelenség a kettős tulajdonjog kérdése, mivel nemcsak a vagyonkezelő, de a kedvezményezett is rendelkezik tulajdonjoggal.
Nem véletlen, hogy a francia fiducie csak pár éve került bevezetésre a Code Civil-be, amely számos bizonytalanságot, kétséget hordozott magában. Ezt az is mutatja, hogy az évek során rengetegszer módosították. Eredetileg főleg a vagyonkezelővé válásnak voltak szigorú feltételei. Ezek mára enyhültek kicsit, de még ma is csak a Code Civil-ben meghatározott jogi illetve természetes személyek tölthetik be ezt a szerepet.
Az olaszok egy rendkívül sajátos megoldást választottak. Nem vezették be a Codice Civilébe (bár ehhez hasonló rendelkezések találhatóak benne) a trustot, viszont ratifikálták az 1985-ös Hágai Egyezményt, amely 6. cikkelye lehetőséget teremt arra, hogy Olaszországban külföldi jog alapján trustot hozzanak létre.
Magyarországon 2014. március 15-én az új Ptk. vezette be a bizalmi vagyonkezelést. Egyesek szerint a bizalmi vagyonkezelés számos előnyt hordoz magában, segíthet abban, hogy külföldi tőke áramoljon be az országba. Mások szerint viszont nem elégít ki valós gazdasági igényt. Sokan a bizalmi vagyonkezeléssel való visszaéléssel kapcsolatos aggályaikat juttatták kifejezésre. Az új szerződéstípus sorsát azonban csak az idő döntheti el, egyelőre csak elméleteket lehet megfogalmazni gyakorlati tapasztalat hiányában.
Összességében a pályamunkámban azt szeretném bemutatni, hogy milyen hasonlóságok és különbségek lelhetőek fel ezen jogrendszerekben a trust szabályozásának területén.



